VEDTEKTER FOR 
FOLKEAKADEMIENES LANDSFORBUND

Vedtekter vedteke på landsmøtet juni 2006

§ 1
Organisasjon
Folkeakademienes Landsforbund (FAL) er ein partipolitisk og religiøst ubunden samskipnad av folkeakademia i landet og deira distriktssamskipnader. Landsdekkande frivillige organisasjonar og institusjonar kan vere medlemmer. 
Enkeltpersonar kan vere direkte innmelde i FAL.
Forbundet skal representere akademia overfor statsstyresmaktene, organisasjonar og institusjonar som driv folkeopplysnings- og kulturarbeid i landssamanheng.

§ 2
Føremål
Folkeakademienes Landsforbund har til oppgåve å ta initiativ og samordne det folkeopplysnings- og kulturarbeidet organisasjonen driv etter vedteke idegrunnlag. Føremålet er å auke livskvaliteten for den enkelte gjennom deltaking i meiningsfylte kulturaktivitetar, medverka til at kultur vert brukt aktivt i arbeidet med å styrke folkehelsa og å formidla kunnskap og haldningar innan likestilling, toleranse og internasjonal forståing.

§ 3
Kontingent og medlemskap
Kontingenten i forbundet vert fastsett av landsmøtet. Medlemskap inkluderer abonnement på tidsskriftet Nøkkelen. Medlemmer som står til rest med kontingent, vert strokne ved inngangen til nytt kontingentår. Lokallag og distriktssamanslutningar må drive og rapportere etter retningsliner landsstyret fastset for å få tilskot frå FAL.

§ 4
Landsmøtet - Innkalling
Landsmøtet er den høgste styremakta i forbundet, og det vert halde annakvart år og kunngjort minst 6 månader i førevegen. Innkalling med sakliste og dokument skal  sendast seinast 1 månad før møtet. 
Landsstyret har høve til å avgrense talet på utsendingar til 2 frå kvart lokallag og kvar distriktssamskipnad dersom praktiske grunnar talar for det. Det same gjeld for landsdekkande frivillige organisasjonar og institusjonar som er medlemer. 
Berre ein representant frå kvart akademi, frå kvar distriktssamskipnad og frå kvar landsdekkande organisasjon/institusjon har røysterett.
Enkeltpersonar med direkte medlemskap i FAL får tidsskriftet Nøkkelen, men har ingen rettar i høve til landsmøtet.
Landsstyremedlemer har fulle rettar i landsmøtet, men berre talerett i saker med ansvar overfor landsmøtet. Æresmedlemer har tale- og framleggsrett, men ikkje røysterett, med mindre dei på møtet representerer eit folkeakademi eller ein distriktssamskipnad.

Omframt landsmøte kan kallast saman av styret, og skal kallast saman når minst 1/3 av dei landsdekkenade medlemmene eller organisasjonsledda krev det. Innkalling må sendast skriftleg minst 2 månader i førevegen. På omframt landsmøte kan ein berre ha føre dei sakene som er nemnde i innkallinga.

§ 5

Landsmøtet - Sakliste
a. Konstituering av landsmøtet med val av 2 møteleiarar og nemnder som fastsett i § 6. a-c.
b. Melding for siste 2-årsperiode.
c. Rekneskap for dei 2 siste rekneskapsåra med revisjonsmeldingane.
d. 2-års arbeidsplan med budsjett.
Fastsetjing av grunnkontingent til forbundet for dei ulike medlemstypane. 
e. Innkomne saker og andre saker styret legg fram.
Saker ein ønskjer skal takast opp, må vere komne til landsstyret seinast 3 månader for landsmøtet. For vedtektssaker er fristen 6 månader.
f. Val av landsstyre som fastsett i §7.
g. Val av valnemnd som fastsett i §6.d.
h. Val av vedtektsnemnd som fastsett i §6 e.

Vedtak vert gjort med vanleg fleirtal. Vedtektsendringar krev 2/3 fleirtal.

§ 6

Landsmøtet - Nemnder
Landsmøtet vel:
a. Ei fullmaktsnemnd på 3 medlemmer.
b. Ei redaksjonsnemnd på 3 medlemmer.
c. Mellom representantane 3 personar til å skriva under protokollen frå landsmøtet. 
d. Ei valnemnd på 5 medlemmer og 3 varamedlemmer. Valnemnda  skal kome med framlegg til vala under punkt f - h i § 5 på neste landsmøte etter å ha henta inn framlegg frå organisasjonen. 
e. Ei vedtektsnemnd på 3 medlemmer for komande landsmøteperiode.
Valnemnda si innstilling skal sendast ut på førehand med sakspapira.

§ 7

Samansetjing og val av landsstyret
Styret i landsforbundet har 7 medlemmer med 3 varamedlemmer som vert valde på landsmøtet. 
	Leiar og nestleiar vert valde ved særskilde val for 2 år.
	Dei andre styremedlemmene vert valde for 4 år slik at det annakvart år er 2, og annakvart år 3 styremedlemmer på val.
	Varamedlemmene til styret vert valde for 2 år i nummerert rekkjefølgje.
	
Dersom ein av medlemmene i landsstyret som ikkje står på val, vert vald til leiar eller nestleiar, skal det i staden for denne veljast ein ny  styremedlem for 2 år. 	
	Styremedlemmene skal veljast under eitt. Dersom nokon krev det, eller det ligg føre fleire framlegg, skal det vere skriftlege val.
	Funksjonstida i kvart av dei ulike omboda er avgrensa til 8 år samanhengande.

§ 8

Landsstyret si oppgåve
Mellom landsmøta er landsstyret den øvste styremakta i  organisasjonen.
Landsstyret har som oppgåve å leie arbeidet i forbundet etter det som er fastsett i vedtekter og  retningsliner. Det sender søknader til staten om tilskott  til folkeakademiverksemda og gjennomfører dei tiltak som må til for å oppfylle føremålsparagrafen. 
1. varamedlem skal kallast inn til alle styremøte.  Styret er vedtaksført når minst 4 medlemmer er til stades, og leiar eller nestleiar har kalla inn til møtet. Om det vert likt røystetal, har leiaren dobbeltrøyst. 
Styret fastset abonnementsprisar for tidsskriftet Nøkkelen.
Styret tilset generalsekretær og personell i faste stillingar ved sekretariatet.
Styret kan nemna opp og gje fullmakter til eit arbeidsutval. Styret kan og nemne opp andre nemnder det er føremålstenleg å nytte seg av.

§ 9

Sekretariat
Landsforbundet har eige sekretariat som arbeider etter nærare retningsliner og instruksar fastsette av styret.

§10

Oppløysing
Folkeakademienes Landsforbund kan berre oppløysast av eit vanleg landsmøte, og framlegg om oppløysing må sendast styret minst 12 månader før møtet. Vedtak om oppløysing krev 3/4 fleirtal, og minst halvparten av organisasjonsledda og dei landsdekkande organisasjons-/institusjonsmedlemmene må vere samde i det. Dersom landsforbundet vert oppløyst, skal midlane brukast i samsvar med føremålet for folkeakademiverksemda og forvaltast av Kulturdepartementet.

§11

Æresmedlemmer
Personar som har gjort ein særleg verdfull innsats for folkeakademirørsla i landssamanheng, kan utnemnast til æresmedlemmer i Folkeakademienes Landsforbund. Det er landsstyret som utnemner æresmedlemmer.